L’Udin al cjape cuatri patafs e al da almancul trê delusions ai furlans. La scree uficiâl dal gnûf stadi dai Riçs cu la prime partide de seconde part dal campionât e va inte maniere piês pe scuadre blancje e nere, e no dome par vie che la Juve che e rive in Friûl no somee nancje di un et a chê che e veve pierdût cul Udin par un a zero e duncje e vinç cence fâ nancje masse fature.
La Juve e je fuartonone par so cont e magari cussì no l’Udin le jude a piturâ di colôr di rose la zornade di Sant Antoni dal Purcit. La scuadre di balon furlane si fâs menâ ator de formazion di Allegri e al ven il dubi che ancje i tifôs furlans a vegnin cjapâts pal boro de societât blancje e nere.
E veve di jessi la fieste dal gnûf Stadi Friûl, ma si à let e si à sintût fevelâ dome di Dacia Arena. E veve di jessi la scree dal implant cu la sô segnaletiche plurilengâl e impen no si à viodût nancje un cartel di chê fate. E veve di jessi la partide dal riscat dai blancs e neris, dopo de prestazion ‘double face’ cuintri dal Carpi, e invezit e je stade une gare a sens unic, marcade – o, miôr, maglade – ancje di erorons decisîfs, ducj a pro di chê altre scuadre di Turin che no je il Toro.
Il prin di cheste serie al è chel di Karnezis, par solit atent e reatîf, che dopo un cuart di ore al reste fer suntune punizion di Dybala e al cjale la bale jentrâ in puarte. Il secont al è la durmide coletive fate de difese bancje e nere trê minûts plu indenant, cun Khedira che al va in gol cence fastidis. Il tierç al è il fal di Danilo su Mandzukic, che al jere za in direzion de segnadure: esplulsion dal brasilian, Udin in dîs e rigôr che al devente il trê a zero, ancjemò par merit di Dybala.
La Juve e je fuarte e cun trê goi te scarsele e cuntun om in plui dai aversaris e rive a fâ valê dut il so strapodê cence masse padins. L’Udin al tartaiave za sul imprin de partide e cumò al fâs ancjemò piês e tal desert blanc e neri lis unichis oasis cuntun tic di snait e di dignitât a son la buine volontât di Thereau, il dinamisim di Badu e l’impegn di Felipe, intant che tal mieç dal cjamp i tentatîfs di interdizion e di impostazion di Lodi no rivin a produsi alc e ce.
Il prin timp si siere cuntun altri gol ancjemò pai ospits – lu segne Alex Sandro – e cuntune salvament di Karnezis, che almancul lui al torne in se, suntun tentatîf di Khedira. La seconde frazion si vierç ancjemò cu la Juve che e comande e cul Udin in zenoglon e lis sostituzions a confermin cheste ande, stant che Morata al cjape il puest di Dybala e al cîr di imitâlu sot puarte (ma Karnezis i dîs di no). Colantuono al cambie Di Natale cun Zapata e Thereau cun Bruno Fernandez, ma in atac no son grancj cambiaments, a part une punizion di Lodi che e ven parade cun mistîr de bande di Buffon.
E cussì a restin il poker juventin, la sodisfazion, par cualchidun, che a Udin tal mês di Març si fasarà une partide tra la rapresentative dal Stât talian e chê dal Stât spagnûl e la sensazion, in tribune e denant de television, di jessi stâts menâts ator, cence jessi il purcit di Sant Antoni, che almancul chel al jere par definizion un torzeon (ma no un mone…).
Sperìn che al cambi alc, a tacâ de partide cul Palermo.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn